Når du søger om hjælp til familien eller dit barn, vil du i første omgang ofte komme i kontakt med en af de tre socialrådgivere, der er tilknyttet modtagefunktionen. De kan tilbyde råd og vejledning og vurdere, om der er brug for mere hjælp og klarlægning af sagens indhold. I så fald vil sagen blive tildelt en rådgiver, som herefter vil kontakte dig.
Det kan også være, at det viser sig, at det er en anden myndighed, som bedst vil kunne hjælpe dig og din familie. I det tilfælde hjælper vi naturligvis med at henvise til den relevante myndighed.
En sag kan også starte med, at vi henvender os til dig. Det kan eksempelvis ske, hvis nogen er bekymret for dit barn.
Uanset hvordan din sag starter, vil du altid blive orienteret om dine rettigheder og pligter. Ligeledes har du altid mulighed for at kontakte den afdeling, der behandler din henvendelse, hvis du vil høre mere om, hvordan sagsbehandlingen foregår.
En underretning bliver altid vurderet inden for 24 timer. Hvis din sag drejer sig om en underretning, kan der ske følgende:
Vi igangsætter en børnefaglig undersøgelse
Vi igangsætter en forebyggende indsats
Vi henviser til et andet tilbud, egen læge eller andre faggrupper
Vi lukker sagen